## Pravilnik o načinu i rokovima obavješćivanja Ureda za spriječavanje pranja novca te načinu vođenja popisa prikupljenih podataka

### NN 114/1997 (29.10.1997.), Pravilnik o načinu i rokovima obavješćivanja Ureda za spriječavanje pranja novca te načinu vođenja popisa prikupljenih podataka

# **MINISTARSTVO FINANCIJA**

Na temelju članka 8. stavka 5. Zakona o sprječavanju pranja novca ("Narodne
novine", br. 69/97.), ministar financija donosi

## **PRAVILNIK**

### **O NAČINU I ROKOVIMA OBAVJEŠĆIVANJA UREDA ZA SPRJEČAVANJE PRANJA NOVCA TE NAČINU VOĐENJA POPISA PRIKUPLJENIH PODATAKA**

I. UVODNA ODREDBA

Članak 1.

Ovim se Pravilnikom propisuje način i rokovi obavješćivanja Ureda za
sprječavanje pranja novca (u daljnjem tekstu: Ured), te načinu vođenja
popisa prikupljenih podataka iz članka 4., 5. i 6. Zakona o sprječavanju
pranja novca (u daljnjem tekstu: Zakon) kod obveznika iz članka 2. Zakona.

II. NAČIN I ROKOVI OBAVJEŠĆIVANJA UREDA

Članak 2.

Obveznici iz članka 2. Zakona putem ovlaštene osobe obavješćuju Ured
o svim transakcijama iz članka 4. stavka 2., 3., 4. i 5. Zakona na jedan
od sljedećih načina:

- telefonom,

- telefaksom,

- preporučenom pošiljkom u pisanom obliku,

- putem teklića,

- prijenosom podataka pomoću računala,

- običnom pošiljkom u pisanom obliku.

Članak 3.

Obveznici obavješćuju Ured o transakcijama kod kojih postoji sumnja
da se radi o pranju novca samo putem telefona, telefaksa, preporučenom
pošiljkom u pisanom obliku, putem teklića ili prijenosom podataka pomoću
računala.

Članak 4.

Putem telefona ili telefaksa Uredu se dostavljaju samo podaci o transakcijama
kod kojih postoji sumnja da se radi o pranju novca i to samo ako transakcije
još nisu bile obavljene, a njihova narav ne omogućava odgodu.

U slučajevima iz stavka 1. ovog članka obveznici moraju odmah kada im
okolnosti to dopuštaju Uredu poslati podatke i na jedan od ostalih načina
predviđenih u članku 3., a u obliku propisanom člankom 9. ovog Pravilnika.

Ured potvrđuje prijam podataka iz prethodnog stavka ovog članka u pisanom
obliku ili prijenosom podataka pomoću računala.

Članak 5.

Obveznici obavješćuju Ured o transakcijama koje se obavljaju gotovim
novcem, stranom valutom, vrijednosnim papirima, plemenitim kovinama i draguljima
ako je vrijednost transakcije 105.000,00 kuna ili veća putem teklića, običnom
pošiljkom u pisanom obliku ili prijenosom podataka putem računala.

Društva za osiguranje obavješćuju Ured kada se radi o poslovima životnog
osiguranja ako godišnji zbroj premija za životno osiguranje prelazi 40.000,00
kuna putem teklića, običnom pošiljkom u pisanom obliku ili prijenosom podataka
putem računala.

Članak 6.

Banke, štedionice i organizacije ovlaštene za vođenje platnog prometa
obavješćuju Ured o transakcijama koje se obavljaju gotovim novcem, stranom
valutom, vrijednosnim papirima, plemenitim kovinama i draguljima ako je
vrijednost transakcije 105.000,00 kuna ili veća prijenosom podataka putem
računala.

Članak 7.

Svaki prijenos podataka Uredu pomoću računala mora biti zaštićen kriptografskom
metodom tako da je osigurana neprepoznatljivost podataka tijekom njihovog
prijenosa.

Članak 8.

Prijenos podataka računalom iz članka 6. ovog Pravilnika obveznici moraju
uspostaviti najkasnije do 31. listopada 1998. godine.

Članak 9.

Obveznici obavješćuju Ured na obrascu koji je sastavni dio ovog Pravilnika,
pri čemu se pridržavaju priloženih napomena uz obrazac.

Društva za osiguranje obavješćuju Ured na obrascu koji sadržava sve
potrebite podatke određene Zakonom.

Kod prijenosa podataka računalom obveznici obavješćuju Ured u obliku
što ga određuje Ured, osim u slučajevima iz članka 4. stavka 1. ovog Pravilnika.

Članak 10.

Obveznici obavješćuju Ured u rokovima propisanim Zakonom.

Obveznici odmah obavješćuju Ured o transakcijama koje odbiju obaviti
u skladu sa člankom 7. Zakona, a najkasnije u roku od tri dana od dana
odbijanja obavljanja transakcija.

U slučaju da obveznik nije u mogućnosti obavijestiti Ured u propisanom
roku, od Ureda mora dobiti suglasnost za produženjem roka, o čemu obveznik
i Ured izrađuju bilješku.

III. ODREĐIVANJE OVLAŠTENE OSOBE, STRUČNO OSPOSOBLJAVANJE I
UNUTARNJI NADZOR KOD OBVEZNIKA

*Ovlaštena osoba*

Članak 11.

Ovlaštena osoba je djelatnik kojeg je obveznik zadužio za provedbu Zakona.

Obveznik koji je podijeljen u više organizacijskih jedinica može imati
jednu ili više ovlaštenih osoba.

Ovlaštena osoba ima zamjenika, koji zamjenjuje ovlaštenu osobu u vrijeme
njene odsutnosti.

Položaj ovlaštene osobe i njegovog zamjenika te njihova ovlaštenja i
odgovornost u svezi s obavljanjem zadaća kod obveznika određena su Zakonom,
ovim Pravilnikom i općim aktom obveznika.

Obveznik je dužan odrediti ovlaštenu osobu i zamjenika najkasnije do
stupanja na snagu ovog Pravilnika. Ukoliko obveznik ne odredi ovlaštenu
osobu istom se smatra odgovorna osoba obveznika prema pozitivnim zakonskim
propisima.

Članak 12.

Poslove ovlaštene osobe može obavljati osoba:

- koja je hrvatski državljanin;

- protiv koje se ne vodi istražni ili kazneni postupak ili koja nije
osuđivana za kazneno djelo protiv Republike Hrvatske, protiv gospodarstva,
protiv imovine, protiv pravosuđa, protiv javnog reda i pravnog prometa,
protiv službene dužnosti i javnih ovlasti;

- koja ima radno iskustvo najmanje tri godine na bankarskim i sličnim
poslovima;

- koja poznaje poslovanje obveznika na područjima gdje može doći do
pranja novca;

- koja je stručno osposobljena za obavljanje svojih zadaća.

Članak 13.

Ovlaštena osoba sudjeluje u pripremi i izmjenama operativnih postupaka
i izradi općeg akta obveznika koji se odnosi na otkrivanje i sprječavanje
pranja novca te unutarnji nadzor.

Članak 14.

Ovlaštena osoba je dužna upoznavati se s najnovijim dostignućima na
području tehnologije i revidiranja poslovanja ako je to vezano uz sprječavanje
i otkrivanje pranja novca.

Članak 15.

Dužnosti obveznika prema ovlaštenoj osobi su sljedeće:

- obveznik ovlaštenoj osobi na njen zahtjev omogućuje pristup svim dokumentima
i informacijama potrebnim za obavljanje njenog rada;

- obveznik osigurava da ovlaštenu osobu u vrijeme njene odsutnosti zamjenjuje
zamjenik;

- obveznik, koji je podijeljen u više organizacijskih jedinica, ovlaštenim
osobama u organizacijskim jedinicama i sjedištu osigurava tehničke i druge
uvjete za redovito komuniciranje i izmjenu podataka;

- obveznik o svom trošku ovlaštenoj osobi osigurava stručno osposobljavanje
u svezi s otkrivanjem i sprječavanjem pranja novca.

Članak 16.

Ostale službe obveznika ovlaštenoj osobi pružaju pomoć u obavljanju
njenih zadaća.

*Stručno osposobljavanje*

Članak 17.

Obveznik je dužan o svom trošku osigurati tekuće i redovito stručno
osposobljavanje svojih djelatnika tako da ih upoznaje s načinima prepoznavanja
sumnjivih transakcija i obvezama obveznika i njenih djelatnika prema Zakonu.

Članak 18.

Dokumentacije o sudjelovanju na organiziranim oblicima stručnog osposobljavanja
dostupne su ovlaštenoj osobi.

Članak 19.

Ovlaštena osoba sudjeluje pri izradi programa za redovito stručno osposobljavanje
kod obveznika.

*Unutarnji nadzor*

Članak 20.

Obveznik osigurava redoviti nadzor provedbe odredbi Zakona. Svrha nadzora
je uočavanje i sprječavanje grešaka u provedbi Zakona i poboljšanje unutarnjeg
sustava otkrivanja sumnjivih transakcija.

Članak 21.

Za uspostavljanje i organiziranje unutarnjeg nadzora odgovoran je obveznik.

U općem aktu obveznika određuje se i razgraničava odgovornost između
poslovodstva organizacije i ovlaštenih osoba na svim razinama obveznika
i u teritorijalnim jedinicama obveznika, gdje su te osobe određene i odgovornost
između poslovodstva i drugih službi obveznika u svezi s provedbom unutarnjeg
nadzora.

Članak 22.

Utvrđivanje unutarnjeg nadzora i mjere prihvaćene u svezi s tim najmanje
se jednom godišnje sastavljaju u pisanom obliku.

Članak 23.

Postupke, rokove i način provedbe unutarnjeg nadzora određuje obveznik
općim aktom uz pridržavanje zakonskih odredbi i ovog Pravilnika.

Članak 24.

U općim aktima obveznik određuje i zadatke djelatnika pri otkrivanju
sumnjivih transakcija, postupke u slučaju otkrivanja sumnjive transakcije,
način stručnog osposobljavanja djelatnika i izvješćivanje uprave obveznika
u svezi sa sprječavanjem i otkrivanjem pranja novca.

Članak 25.

Obveznik sastavlja popis indikatora za prepoznavanje sumnjivih transakcija,
što je sastavni dio njegovog općeg akta.

Članak 26.

U općem aktu obveznika posebno se može odrediti disciplinska odgovornost
za kršenje onih odredbi općeg akta koje se odnose na sprječavanje i otkrivanje
pranja novca.

IV. NAČIN VOĐENJA POPISA O PRIKUPLJENIM PODACIMA

Članak 27.

Podatke o transakcijama iz članka 4., 5. i 6. Zakona obveznik čuva po
kronološkom redu i na način koji omogućava njihov učinkovit nadzor.

Članak 28.

Podatke o sumnjivim transakcijama obveznik vodi u izdvojenim evidencijama.

Članak 29.

Način pohrane podataka, što uključuje i mjesto za pohranu, određuje
obveznik u svom općem aktu.

Podaci se pohranjuju na način koji omogućava pregled tijekom cijelog
vremenskog razdoblja za koji je Zakonom određeno čuvanje podataka prema
članku 16. Zakona.

Članak 30.

Svi podaci prikupljeni temeljem Zakona, prema stupnju tajnosti su tajni
i povjerljivi i mogu se koristiti samo za njime propisane namjene.

Obveznik u svom općem aktu određuje stupanj tajnosti podataka što ih
dobiva, čuva i dostavlja Uredu u skladu sa Zakonom, osim u slučajevima
kada Zakon određuje drugačije. Pristup tim podacima je ograničen.

V. IZUZECI PRI OBAVJEŠĆIVANJU UREDA

Članak 31.

Identifikacija obveznika iz članka 2. Zakona kao stranke nije potrebna
ako ne postoje razlozi za sumnju da se radi o pranju novca u sljedećim
slučajevima:

- kad se obavljaju transakcije među bankama, štedionicama, osiguravajućim
društvima i organizacijama za vođenje platnog prometa,

- kad se obavljaju transakcije među bankama i mjenjačnicama koje se
odnose na otkup deviza ili stranih čekova i na preuzimanje stranih čekova
zbog unovčavanja,

- kad se obavljaju transakcije među bankama, koje se odnose na prijenos
gotovine i čekova preko državne granice ako domaća banka za takav prijenos
ima dozvolu Narodne banke Hrvatske,

- kad se obavljaju unovčenja čekova rezidenata Republike Hrvatske s
naslova prodaje robe ili usluga od strane pravne osobe ili samostalnog
poduzetnika odnosno obrtnika u korist njihovog žiro računa kod banke, štedionice
ili organizacije za vođenje platnog prometa,

- kad se obavljaju transakcije kod banke, štedionice ili organizacije
za vođenje platnog prometa, a transakcije se odnose na podizanje gotovine
s tekućih računa, žiro-računa i računa građana poradi pologa depozita ili
kao štedni ulog kod iste stranke, kao i kod slučajeva kupnje deviza u svezi
s istovremenim polaganjem na devizni račun odnosno na deviznu štednu knjižicu
iste stranke.

VI. PRIJELAZNE I ZAVRŠNE ODREDBE

Članak 33.

Ured će po potrebi davati upute za provedbu ovog Pravilnika.

Članak 34.

Obveznici će uskladiti svoje opće akte s ovim Pravilnikom do 31. prosinca
1997. godine.

Članak 35.

Ovaj Pravilnik stupa na snagu 15. studenoga 1997. godine.

Klasa: 470-05/97-06/77
Urbroj: 513-10-01/01-97-2
Zagreb, 20. listopada 1997. godine

Ministar financija
**mr. Borislav Škegro,** v. r.

---

![](dodatni/368004.gif)
![](dodatni/368005.gif)
![](dodatni/368006.gif)
![](dodatni/368007.gif)
![](dodatni/368008.gif)

### **NAPOMENE**

Podatke upisati tiskanim slovima. Kod već ponuđenih mogućnosti odabrati
jednu i zaokružiti slovo ispred teksta.

Obrazac O-1 i O-2 namijenjen je obavješćivanju Ureda o svim transakcijama
iz članka 4. stavka 2., 3., 4. i 5. Zakona.

Poglavlja A, B i C obrasca, odnosno privitka, popunjava stranka (članak
6. stavak 3. Zakona), a ispravnost unesenih podataka provjerava ovlaštena
osoba obveznika.

1b. Rubrika "Transakciju obavlja više osoba" označava se u slučaju više
međusobno povezanih transakcija. U tom slučaju u obrasac se upisuje prva
osoba, a ostale osobe u privitak.

4. U rubrici "Prebivalište" upisuju se podaci sljedećim redoslijedom:
ulica, kućni broj, mjesto i država.

5. U rubriku "JMBG ili datum rođenja" upisuje se za državljane Republike
Hrvatske JMBG, a za ostale stranke upisuje se datum rođenja.

7. "Identifikacijska isprava" može biti samo dokument s fotografijom,
što ga je izdalo državno tijelo.

7c. U rubriku "Indentifikacijske isprave - drugo" upisuju se sve druge
identifikacijske isprave, koje odgovaraju zahtjevu pod točkom 7. (npr.
službena iskaznica ovlaštene službene osobe, diplomatska putovnica, vozačka
dozvola, ...).

Ako se identifikacija ne može obaviti, (npr. jer je transakcija zahtijevana
putem telefona ili je stranka odbila identifikaciju), u tu rubriku upisuje
se i osobni opis odnosno drugi podaci s kojima raspolaže obveznik.

10a. Rubrika "Osoba obavlja transakciju u svoje ime" označava se u slučaju
kada osoba obavlja transakciju u svoje ime i za svoj račun. U tom slučaju
nije potrebno ispunjavati poglavlje "B". Stranka za koju se transakcija
obavlja", a poglavlje "C. Stranka, kojoj je transakcija namijenjena" ispunjava
se samo ako stranka, kojoj je transakcija namijenjena, nije osoba koja
zahtijeva ili obavlja transakciju.

10b. Rubrika "Osoba obavlja transakciju kao ovlaštena osoba" označava
se u slučaju kada ovlaštena osoba nastupa u tuđe ime i za tuđi račun, kao
i u slučaju kada ovlaštena osoba nastupa u svoje ime za tuđi račun (npr.
odvjetnik, javni bilježnik).

B. U poglavlju "Stranka za koju se transakcija obavlja" unose se podaci
o osobi po čijem se ovlaštenju transakcija obavlja. Zahtijevani se podaci
dobivaju iz izjave stranke i dokumenata što ih za provedbu transakcije
stranaka predloži. Ova rubrika ispunjava se samo ako je u rubrici 10 označena
točka b.

12b. Ukoliko je označena rubrika "Transakcija se obavlja u ime ili za
račun dviju ili više osoba", u obrazac se upisuje samo prva osoba, a ostale
se osobe upisuju u 0-1 privitak.

13c. Rubrika "Stranka je druga osoba" označava se u slučaju kada je
stranka osoba građanskog prava, koja nema status pravne osobe, odnosno
fizička osoba s posebnim statusom i pod takvim imenom se upisuje u rubriku.
Tu spadaju npr. fizičke osobe koje su registrirane za obavljanje određenih
djelatnosti, društva, podružnice, samostalni poduzetnici - pojedinci, tiha
društva i drugo.

14. U rubrici "Tvrtka" upisuju se tri elementa tvrtke i to: naziv, oznaka
pravnog oblika društva i djelatnost.

15. U rubrici "Sjedište" upisuju se podaci po redoslijedu: ulica, kućni
broj, mjesto i država.

16. Rubrika "Matični broj" ispunjava se samo za domaće pravne osobe.

19. U rubriku "Prebivalište" upisuju se podaci po redoslijedu: ulica,
kućni broj, mjesto i država.

22. "Identifikacijska isprava" može biti samo isprava s fotografijom,
što ju je izdalo državno tijelo. Traženi se podaci dobivaju iz pisanog
ovlaštenja stranke, u ime ili za račun koje ovlaštena osoba nastupa.

C. U poglavlje "Stranka kojoj je transakcija namijenjena" unose se podaci
dobiveni iz izjave stranke i isprava što ih za provedbu transakcije predlaže
stranka.

25b. Ukoliko je označena rubrika "Transakcija je namijenjena za više
osoba" u obrazac se upisuje samo prvu osobu, a ostale osobe u 0-1 privitku.

26c. Rubrika "Stranka je druga osoba" označava se u slučaju kada je
stranka osoba građanskog prava koja nema status pravne osobe, odnosno fizička
osoba s posebnim statusom i pod takvim imenom se i upisuje u rubriku. Tu
spadaju na primjer fizičke osobe koje su registrirane za obavljanje određenih
djelatnosti, društva, podružnice, samostalni poduzetnici - pojedinci, tiha
društva i drugo.

27. U rubrici "Tvrtka" upisuju se tri elementa tvrtke i to: naziv, oznaka
pravnog oblika društva i djelatnost.

28. U rubrici "Sjedište" upisuju se podaci po redoslijedu: ulica, kućni
broj, mjesto i država.

31. U rubriku "Prebivalište" upisuju se podaci po redoslijedu: ulica,
kućni broj, mjesto i država.

U 0-2 obrascu u rubrikama "I. Transakcija obavljena gotovinom u vrijednosti
105.000,00 kuna ili većoj" i "II. Sumnjiva transakcija" obvezno je potrebno
označiti vrstu transakcije.

Rubrika "I. Transakcija obavljena gotovinom u vrijednosti 105.000,00
kuna ili većoj" označava se u slučaju kada je riječ o transakcijama iz
članka 4. stavka 2. i 3. Zakona.

Kod sumnjivih transakcija u obrazac unijeti samo one podatke koje se
može dobiti s obzirom na okolnosti, odnosno podatke s kojima se raspolaže.

32b. Rubrika "Transakcija još nije obavljena" označava se u slučaju
kada je stranka zahtijevala transakciju, no ista kasnije zbog bilo kojih
razloga nije bila provedena.

33. Rubrika "Broj transakcija" ispunjava se samo za transakcije iz članka
4. stavka 2. i 3. Zakona.

34. U rubriku "Nadnevak i vrijeme provedbe transakcije" upisuje se dan,
mjesec, godina i sat kada je transakcija bila zahtijevana ili obavljena.

35. U rubrici "Način provedbe transakcije" označava se način provedbe
transakcije od strane obveznika iz članka 2. Zakona.

35c. Rubrika "Način provedbe transakcije-zamjena" označava se samo za
obavljanje mjenjačkih poslova.

35d. U rubriku "Način provedbe transakcije - drugo" uvijek se upisuju
transakcije što su označene kao sumnjive i transakcije koje se ne mogu
uvrstiti u točke a, b ili c.

36. U rubrici "Svrha transakcije" treba navesti vrstu računa (npr. štedna
knjižica, devizna štedna knjižica, tekući račun, žiro račun, nerezidentni
račun, devizni račun...) i opisati razloge transakcije (npr. plaćanje računa,
polog na račun ili podizanje s računa, kupnja ili prodaja vrijednosnih
papira, kupnja ili prodaja strane valute, uplata u inozemstvo...).

37.-38. U rubrici "Iznos" i "Valuta" upisuje se iznos transakcije i
valuta u kojoj je transakcija obavljena. Za oznaku valute potrebno je koristiti
međunarodno priznate oznake (npr. DEM ili 280).

39.-40. Rubrike "Iznos" i "Valuta" ispunjavaju se samo u slučaju kada
je riječ o obavljanju mjenjačkih poslova, dakle u slučaju ako je u rubrici
35. označena točka "c-zamjena". Ako je riječ o mijenjanju strane valute
u kune, u rubrici "39. Iznos" upisuje se stvarni iznos uručenih kuna.

41. Rubrika "Iznos u kunama" ispunjava se samo u slučaju kada je riječ
o transakciji u stranoj valuti. Iznos je potrebno preračunati u kune prema
srednjem tečaju Narodne banke Hrvatske na dan kada je transakcija obavljena
odnosno zatražena. Ova rubrika se ispunjava također prilikom obavljanja
mjenjačkih poslova kod kojih je riječ o zamjeni strane valute u kune.

53. U rubriku "Nadnevak" upisuje se datum kada je ovlaštena osoba obveznika
pregledala i potpisala obrazac.

55. Rubrika "Razlozi koji ukazuju na sumnju da se radi o pranju novca"
ispunjava se uvijek kada je riječ o sumnjivim transakcijama. Razloge zbog
kojih se transakcija prijavljuje kao sumnjivu potrebno je detaljno opisati.

56. U rubriku "Izvještaj je već bio proslijeđen" upisuje se dan, mjesec,
godinu i sat kada je transakcija bila prethodno dostavljena Uredu putem
telefona ili telefaksa.

Pravilnik, NN 114/1997-1713